**Návrh**

**Vyhláška**

**Národného bezpečnostného úradu**

**z .....2022**

**ktorou sa ustanovujú pravidlá blokovania**

Národný bezpečnostný úrad podľa § 32 ods. 1 písm. i) zákona č. 69/2018 Z. z. o kybernetickej bezpečnosti a o zmene a doplnení niektorých zákonov v znení zákona č. .../2022 Z. z. (ďalej len „zákon“) ustanovuje:

**§ 1**

(1) Táto vyhláška ustanovuje pravidlá blokovania

a) domén druhej úrovne na úrovni správcu národnej domény najvyššej úrovne (TLD),

b) domén na úrovni poskytovateľa internetového pripojenia (ISP),

c) IP adresných rozsahov pomocou smerovacieho protokolu Border Gateway Protocol (BGP),

d) IP adresných rozsahov, domén, funkčných priamych odkazov vo forme Uniform Resource Locator (URL) a mailových adries publikovaním zoznamu, bez udania spôsobu blokovania.

(2) Blokovať možno najmä

a) adresu sieťového protokolu Internet Protocol (IP), doménu alebo URL, na ktorých sa nachádza

1. phishingová stránka alebo server riadiaci phishingové aktivity,

2. škodlivý kód alebo škodlivá aktivita,

3. riadiaci server pre riadenie botnetovej siete a

b) IP adresu alebo doménu, prostredníctvom ktorej sa vykonáva

1. útok typu Distributed Denial of Service (DDoS),

2. skenovanie,

3. bruteforce útoky alebo pokusy,

4. pokusy o prienik.

**§ 2**

(1) Blokovanie domény na úrovni správcu národnej TLD sa využíva pri závažných kybernetických bezpečnostných incidentoch II. a III. stupňa a incidentoch s cezhraničným presahom, ak je zo všetkých okolností zrejmé, že postupom podľa osobitných predpisov nedôjde k bezodkladnému uskutočneniu nápravy, a účel nie je možné dosiahnuť inak.

(2) Blokovaniu predchádza

a) informovanie Národnej jednotky CSIRT o zistení škodlivého obsahu na dotknutej doméne,

b) evidovanie a riešenie incidentu Národnou jednotkou CSIRT podľa zákona a interných postupov, vrátane eskalačných a komunikačných mechanizmov medzi jednotlivými zložkami, ktorých účasť na riešení incidentu vyžaduje zákon,

c) komunikácia Národnej jednotky CSIRT s držiteľom a prevádzkovateľom domény,

d) umožnenie držiteľovi alebo prevádzkovateľovi domény odstránenie škodlivého obsahu z dotknutej domény v určenej lehote.

(3) Ak dôjde k odstráneniu škodlivého obsahu pred uplynutím určenej lehoty v súčinnosti s držiteľom alebo prevádzkovateľom domény sa pokračuje v ďalších fázach riešenia a koordinácie riešenia kybernetického bezpečnostného incidentu.

(4) Ak škodlivý obsah nie je odstránený do určenej lehoty, vydá sa rozhodnutie o blokovaní domény podľa § 27b zákona, na základe ktorého správcova národnej TLD vykoná blokovanie domény.

**§ 3**

(1) Blokovanie domény na úrovni ISP sa využíva, ak je zo všetkých okolností zrejmé, že postupom podľa osobitných predpisov nedôjde k bezodkladne k náprave, a účel nie je možné dosiahnuť inak.

(2) Blokovaniu predchádza

a) informovanie Národnej jednotky CSIRT o zistení škodlivého obsahu na dotknutej doméne,

b) evidovanie a riešenie incidentu Národnou jednotkou CSIRT podľa zákona a interných postupov, vrátane eskalačných a komunikačných mechanizmov medzi jednotlivými zložkami, ktorých účasť na riešení incidentu vyžaduje zákon,

c) komunikácia Národnej jednotky CSIRT s držiteľom a prevádzkovateľom domény na úrovni ISP,

d) umožnenie držiteľovi alebo prevádzkovateľovi domény odstránenie škodlivého obsahu z dotknutej domény na úrovni ISP v určenej lehote.

(3) Ak dôjde k odstráneniu škodlivého obsahu pred uplynutím určenej lehoty v súčinnosti s držiteľom alebo prevádzkovateľom domény sa pokračuje v ďalších fázach riešenia a koordinácie riešenia kybernetického bezpečnostného incidentu.

(4) Ak škodlivý obsah nie je odstránený do určenej lehoty, vydá sa rozhodnutie o blokovaní domény na úrovni ISP podľa § 27b zákona, na základe ktorého ISP presmeruje škodlivú doménu na špeciálnu internetovú stránku, na ktorej sa vysvetlia dôvody blokovania dotknutej domény.

**§ 4**

(1) Blokovanie IP adries a IP adresných rozsahov pomocou BGP sa využíva, ak je zo všetkých okolností zrejmé, že postupom podľa osobitných predpisov nedôjde k bezodkladnému uskutočneniu nápravy, a účel nie je možné dosiahnuť inak.

(2) Blokovaniu predchádza

a) informovanie Národnej jednotky CSIRT o zistení škodlivého obsahu na dotknutej doméne

b) evidovanie a riešenie incidentu Národnou jednotkou CSIRT podľa zákona a interných postupov, vrátane eskalačných a komunikačných mechanizmov medzi jednotlivými zložkami, ktorých účasť na riešení incidentu vyžaduje zákon,

c) komunikácia Národnej jednotky CSIRT s držiteľom a prevádzkovateľom IP adresy alebo IP adresného rozsahu,

d) umožnenie odstránenia škodlivého obsahu z dotknutej IP adresy alebo IP adresného rozsahu (napríklad viac zasiahnutých IP adries v jednom IP adresnom rozsahu).

(3) Ak dôjde k odstráneniu škodlivého obsahu pred uplynutím určenej lehoty v súčinnosti s držiteľom alebo prevádzkovateľom domény sa pokračuje v ďalších fázach riešenia a koordinácie riešenia kybernetického bezpečnostného incidentu.

(4) Ak škodlivý obsah nie je odstránený do určenej lehoty, vydá sa rozhodnutie o blokovaní IP adresy alebo IP adresného rozsahu podľa § 27b zákona, na základe ktorého ISP blokuje IP adresu alebo IP adresný rozsah so škodlivým obsahom prostredníctvom BGP protokolu.

**§ 5**

Účely blokovania IP adresných rozsahov, domén, URL a mailových adries sa pravidelne zverejňujú v zoznamoch (blacklisty), ktoré

a) vychádzajú z monitoringu, agregácie a analýzy indikátorov kompromitácie vrátane IP adries, domén a URL so škodlivým obsahom,

b) obsahujú IP adresy, domény, URL a mailové adresy v strojovo čitateľnom formáte spolu s odporúčaním pre blokovanie týchto indikátorov z dôvodu ich škodlivosti

c) zohľadňujú dôvernosť údajov, ako aj aktív držiteľa alebo prevádzkovateľa, na ktorého IP adrese alebo doméne sa škodlivý obsah nachádza,

d) obsahujú len informácie o indikátoroch, ktoré sú spojené so šírením škodlivého obsahu alebo sa na týchto indikátoroch nachádza škodlivý obsah,

e) sa revidujú po odstránení škodlivého obsahu z IP adresy, domény alebo URL.

**§ 6**

Táto vyhláška nadobúda účinnosť dňom vyhlásenia.